Publication: Magyar Közlöny
Issue: MK-2001-87 (Year: 2001, Number: 87)
Era: 1990-2004
Section: A 16/1994. (VII. 8.) MKM rendelet melléklete
Paragraph Index: 630

2. Szakmai elmélet A jelölt rendelkezzen részletes ismeretekkel az alábbi témakörökben: 2.1. Bútortörténet és technológia A bútorműves tudja: — a bútor- és intarziakészítés általános fogalmát, a bútor, a berendezési és használati tárgy pontos meghatározását. A történeti stíluskorszakok tükrében a jelölt ismerje: — a szakma történetét, az építészet és bútorépítés összefüggéseit különös tekintettel: = az Egyiptomban kialakult bútortípusok alapformájára, = a mezopotámiai fémművesség és bútorszervezet alakulására, = a görög lakóház kialakulásának, berendezési tárgyainak fejlődésére, = a román kori bútorművesség szerkezetére és formaalakjára, = a gótikus bútorépítés és a fűrészmalom feltalálásának kapcsolatára, = a reneszánsz dekoratív építőművészeti stílus és a kor bútorépítési formaalakítására, = a barokk anyagszerűtlen bútorszerkezetek létrejötte és a furnérozás együtthatására, = a biedermeier bútorok „asztalos” jellegére vonatkozóan. Ismerje a jelen kor építészetének a bútorépítésre gyakorolt hatását. — A bútorművesség történetének részeként ismerje: = a korszakoknak megfelelő stiláris jegyeket, = díszítő eljárásokat, = a felhasznált anyagféleségeket, azok tulajdonságait. Ismerje az adott korban használt szerszámokat, technikai megoldásokat, mint: — az egyiptomi asztalosszerszámokat, — a bútorok vasalatait, — a fa gőzölésének, hajlításának menetét, — a természetes és mesterséges szárítás jelentőségét, eszközeit, — a faipari alapgépeket, alkalmazási területüket, — a fa tartósságnövelését és eszközeit, — a furnérozási eljárásokat, — a hazai ipari fákat és feldolgozásuk menetét, — a ma használatos kézigépeket és féltermékeket. 2.2. Munka- és környezetvédelem A jelölt ismerje és tudja alkalmazni: — az általános munka- és környezetvédelmi szabályokat, — a faipari szakmákkal kapcsolatos munkavédelmi szabályokat, előírásokat.

Source: https://magyarkozlony.hu/hivatalos-lapok/da8281e967de8fc7b4b83cc806cfd07e2fbd7a07/dokumentumok/ec5c507b73da2ff006b46847cf08268ed0640a6c/letoltes